रेलवे के टूटे मकानों में बदमाशों का डेरा
रेलवे प्रशासन की एक बड़ी लापरवाही उजागर हुई है। दुर्ग स्थित रेलवे कॉलोनी में रेलवे प्रशासन द्वारा डिसमेंटल किए गए मकान असमाजिक तत्वों का आशियाना बन गया है। इस कारण शाम होते ही रेलवे कॉलोनी में असमाजिक तत्वों का जमावड़ा शुरु हो जाता है। सालों पुरानी इस रेलवे कॉलोनी में सैकड़ों रेल कर्मचारी अपने परिवारों के साथ रहते हैं, लेकिन आवास की यह सुविधा ही आज इन रेलकर्मियों के लिए ही असुविधा का सबब बन गई है। इन कॉलोनियों में बसने वालों परिवार आज बेहद असुरक्षित हालात में जीने को मजबूर हैं। लेकिन रेल कर्मचारियों के परिजनों की इन तकलीफों से रेल प्रशासन को कोई सरोकार नहीं है।
गौरतलब है कि दुर्ग रेलवे कालोनी में 150 कर्मचारियों के लिए रेल आवास उपलब्ध हैं। जिसमें तकरीबन 20 आवासों को रेलवे ने डिसमेंटल घोषित कर दिया लेकिन इसे गिराया नही है। कुछ रेलवे कर्मचारियों को नई कॉलोनी बनाकर दे दिया है। लेकिन तकरीबन सौ से ज्यादा कर्मचारियो के परिवार कालोनी में निवास कर रहे हैं।
कॉलोनी में हो गई चोरी: रेलवे कर्मचारी ने बताया कि असमाजिक तत्वों के जमावड़े की वजह से रेलवे कॉलोनी निवासी एल कृष्णा के मकान में चोरी की घटना घटी है। शिकायत करने के बाद भी अभी तक आरोपी गिरफ्तार नहीं हुए।
बंद कमरों में कटिया लगाकर बिजली चोरी
असमाजिक तत्वों द्वारा बंद कमरों में प्रकाश के लिए कटिया लगाकर चोरी से बिजली जलाई जा रही है। हीटर में खाना बनाया जा रहा है। खाली पड़े मकान इन दिनों अय्याशी का अड्डा बन गया है। रेलवे कॉलोनी होने की वजह से ुलिस पेट्रोलिंग टीम भी चक्कर नहीं लगाती।
मुझे नहीं है जानकारी
मुझे इस संबंध में जानकारी नहीं है। अगर असमाजिक तत्व आकर रह रहे है तो गलत है। मैं इस संबंध में अधिकारियों से बताकर ही कुछ बता पाऊंगा। आर सुदर्शन, सीनियर डीसीएम रायपुर रेलवे मंडल
शाम से होने लगते हैं जमा
शाम होते ही रेलवे कॉलोनी में असमाजिक तत्वों का जमावड़ा लगना शुरु हो जाता है। रेलवे द्वारा डिसमेंटल किए गए मकानों में बाहर से आकर उसमें रह रहे हैं। रेलवे के अधिकारियों से कई बार शिकायत की गई, लेकिन इस पर ध्यान नहीं दे रहे हैं। लक्ष्मी शर्मा, रहवासी रेलवे कॉलोनी
इसलिए नहीं करते शिकायत
कॉलोनियों के निवासियों ने इस बारे में प्रशासन तथा संबंधित विभाग के अधिकारियों से कई बार गुहार लगाई, उच्च अधिकारियों से इसकी शिकायत भी किया है, लेकिन वर्तमान समय तक किसी ने इनकी शिकायत पर ध्यान नही दिया है। रेलवे कर्मचारी होने के कारण किसी अन्य माध्यम से अपनी समस्याएं जाहिर करने में भी डरते-कतराते हैं।
कॉलोनी में गंदगी का अंबार
अपनी कामकाजी और निजी जिंदगी में सरकारी उपेक्षा और उदासीनता का दंश झेल रहे इन रेलकर्मियों के लिए स्वच्छ भारत अभियान का कोई अर्थ ही नहीं है, क्योंकि इनकी आवासीय कॉलोनियों में न तो स्मार्ट सुविधाएं नजर आती हैं और न ही स्वच्छता की झलक मिलती है। और तो और इनकी बुनियादी समस्याओं के निवारण हेतु इनकी सुध लेता भी कोई नजर नहीं आता।
इन मकानों को रेलवे ने कंडम घोषित कर दिया है। इस पर बदमाशों ने अपना कब्जा कर लिया है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva